**Andrej Ferko** (srb. Андреј Ферко, \* 22. november 1925, Kysáč – † 20. júl 2011, Sriemska Kamenica) bol uznávaný básnik z radov vojvodinských Slovákov a lekár.

Životopis
---------

Narodil sa roku 1925 v roľníckej rodine v Kysáči, kde končí aj základnú školu. Po ukončení základnej školy sa zapisuje na slovenské gymnázium do susedného Báčskeho Petrovca, ktoré navštevuje päť rokov - šiesty ročník končí na srbskom gymnáziu v Novom Sade.
V tom čase sa stal ilegálnym členom národnooslobodzovacieho hnutia a preto bol okupačnými vrchnosťami v novembri 1942 zatknutý a väznený v Pešti. Jeden rok bol doma, lebo mu okupanti zakázali študovať, preto však pokračoval v ilegálnej práci ako jeden z organizátorov mládežníckeho hnutia SKOJ-a *(Zväz komunistickej mládeže Juhoslávie)* v Kysáči. Udržiaval stále styky s Novosadským partizánskym oddielom, ku ktorému sa aj pripojil v lete 1944. V jednej zrážke s maďarskými žandármi bol zranený a hneď nato, v auguste zatknutý a v Segedíne odsúdený na smrť. Tento výrok však nemohol byť uskutočnený a už v apríli 1945 Andrej Ferko sa vracia domov a pokračuje v gymnaziálnych štúdiách. Medicínu skončil roku 1954 na belehradskej univerzite.
Od roku 1956 až po odchod do dôchodku (1985) pôsobil ako lekár a riaditeľ Domu zdravia v Petrovci.

Tvorba
------

### Poézia

* 1954 Okovaná krv
* 1985 Krídla na zemi
* 1985 Večný kruh
* 2005 Vodopád

### Publicistika

* 2010 Od prózy k básňam (zostavil Víťazoslav Hronec)
* 2010 Bibliografia Andreja Ferku (zostavil Víťazoslav Hronec)

### Zastúpenosť v antológiách a chrestomatiách

* 1950 Andrej Fekete: Do nových dní
* 1962 Miroslav Antić: Rovina spieva – Raspevana ravnica
* 1974 Víťazoslav Hronec: Poézia vojvodinských Slovákov
* 1974 Pero Zubac: *Romor ravnice*
* 1975 Vićazoslav Hronjec: Slovo po koži
* 1983 Michal Harpáň: Rodisko hmiel
* 1981 Víťazoslav Hronec: *Mélyföld*
* 1983 Miroslav Dudok: Lásky bez ohlasu
* 1984 Jovan Delić, Janoš Banjai, Mihajlo Harpanj, Julijan Tamaš, Petru Krdu: *Savremena poezija Vojvodine*
* 1985 *Вићазослав Хроњец: Заједничко око* (Víťazoslav Hronec: Spoločné oko)
* 2001 Peter Andruška: Antológia slovenskej krajanskej poézie
* 2003 Risto Vasilevski: *Svetlosti značenja 2*
* 2003 Adam Svetlik: Príliv drene – Plima srži
* 2005 Ladislav Čáni, Adam Svetlík, Ondrej Štefanko: Nikam a späť
* 2007 Víťazoslav Hronec: Antológia slovenskej vojvodinskej poézie
* 2008 Anton Baláž: Medzi dvoma domovmi 1, antológia slovenskej poézie v zahraničí
* 2009 Risto Vasilevski: *Trajnik 3*
* 2010 Víťazoslav Hronec. Chrestomatia slovenskej vojvodinskej poézie

Roku 1963 dostal **Cenu Vydavateľstva Obzor** za knihu Okovaná krv, roku 1985 **Októbrovú cenu Báčskopetrovskej obce** a roku 1995 **Cenu Spolku vojvodinských slovakistov** *„za vynikajúci prínos k rozvoju slovakistickej činnosti"*. Bol členom Spolku spisovateľov Vojvodiny a čestným členom Matice slovenskej v Srbsku. V rokoch 1969 – 1973 bol poslancom v sociálno zdravotnej rade Zhromaždenia Srbska.

Referencie
----------

1. ↑  FERKO, Andrej. In:  *Slovník slovenských spisovateľov Dolnej zeme: Juhoslávia. Maďarsko. Rumunsko*. Bratislava : ESA, 1994. 79 s. ISBN 8085684047. S. 19 - 20.

Externé odkazy
--------------

* Matica Slovenská v Srbsku
* Ústav pre kultúru vojvodinských Slovákov - Andrej Ferko